AIŠKINAMASIS RAŠTAS

DĖL MOLĖTŲ RAJONO SAVIVALDYBĖS MERO NUŠALINIMO PRIIMANT SPRENDIMUS DĖL ATOSTOGŲ IR KOMANDIRUOČIŲ SUTEIKIMO JO SUTUOKTINEI MOLĖTŲ ŠVIETIMO CENTRO DIREKTOREI ROMUALDAI ŽVINIENEI

 **1. Parengto tarybos sprendimo projekto tikslai ir uždaviniai.** Savivaldybės meras raštu pateikė tarybai nusišalinimą kylant interesų konfliktui jam vykdant Lietuvos Respublikos vietos savivaldos įstatymo 20 straipsnio 2 dalies 16 punkto priskirtas funkcijas, susijusias su įstaigų vadovų darbo santykiais, darbo kodekso nustatyta tvarka. Mero sutuoktinė yra savivaldybės biudžetinės įstaigos Molėtų švietimo centro direktorė.

 Lietuvos Respublikos viešųjų ir privačių interesų derinimo valstybinėje tarnyboje įstatymo (toliau – Įstatymo) 11 straipsnio 1 dalis nustato, kad asmeniui, dirbančiam valstybinėje tarnyboje, draudžiama dalyvauti rengiant, svarstant ar priimant sprendimus arba kitaip paveikti sprendimus, kurie sukelia interesų konfliktą. Įstatymo 2 straipsnio 4 dalis interesų konfliktą apibrėžia kaip situaciją, kai valstybinėje tarnyboje dirbantis asmuo, atlikdamas pareigas ar vykdydamas pavedimą, privalo priimti sprendimą ar dalyvauti jį priimant, ar įvykdyti pavedimą, kurie susiję su jo privačiais interesais. Privatūs interesai apibrėžiami kaip asmens, dirbančio valstybinėje tarnyboje (ar jam artimo asmens), asmeninis turtinis ar neturtinis suinteresuotumas, galintis turėti įtakos sprendimams atliekant tarnybines pareigas (Įstatymo 2 straipsnio 2 dalis). Kilus interesų konfliktui, valstybinėje tarnyboje dirbantis asmuo, vadovaudamasis Įstatymo 11 straipsnio 2 dalimi, apie esamą interesų konfliktą privalo informuoti savo tiesioginį vadovą ar institucijos vadovo įgaliotą atstovą ir asmenis, kurie kartu dalyvauja sprendimo rengimo, svarstymo ar priėmimo procedūroje, ir nusišalinti nuo dalyvavimo tolesnėje procedūroje. Nusišalinimas yra kiekvieno valstybinėje tarnyboje dirbančio asmens asmeninė pareiga, kuri turi būti išreikšta aktyviais ir aiškiais veiksmais.

 Remiantis Lietuvos Respublikos vidaus reikalų ministerijos 2015 06 01 raštu Nr. ID-4917 „Dėl švietimo įstaigų vadovų darbo santykių“ darytina išvada, kad Vietos savivaldos įstatymo 16 straipsnio 2 dalies 21 punkto ir 20 straipsnio 2 dalies 16 punkto normos turėtų būti suprantamos, taip kad savivaldybės taryba skiria ir atleidžia iš pareigų švietimo įstaigų vadovus, o visas kitas funkcijas, susijusias su biudžetinių įstaigų, taip pat ir švietimo įstaigų vadovų darbo santykiais, Darbo kodekso ir kitų teisės aktų nustatyta tvarka, atlieka meras.

 Savivaldybės tarybai priėmus savivaldybės mero nusišalinimą, mero pavaduotojas šiuo klausimu sprendimų priimti negalėtų, nes Lietuvos Respublikos vietos savivaldos įstatymo 20 straipsnio 8 dalyje nustatyta, kad kai meras negali eiti pareigų, mero pavaduotojas atlieka visas mero pareigas, išskyrus 20 str. straipsnio 2 dalies 4-8 ir 15-22 punktuose numatytus įgaliojimus. Tokiu atveju šio straipsnio 2 dalies 15-22 punktuose nustatytus mero įgaliojimus atlieka savivaldybės taryba. Tačiau taryba nėra nuolat sprendimus priimanti institucija, į posėdžius renkasi periodiškai, todėl priimti sprendimus dėl atostogų ir komandiruočių suteikimo Molėtų švietimo centro direktorei Romualdai Žvinienei siūloma pavesti administracijos direktoriui (LR vietos savivaldos įstatymo 29 straipsnio 8 dalies 6 punktas „...administracijos direktorius atlieka kitas Valstybės tarnybos įstatymo ir savivaldybės tarybos jam priskirtas personalo valdymo funkcijas;“).

 **2. Šiuo metu esantis teisinis reglamentavimas.** Lietuvos Respublikos vietos savivaldos įstatymo 13 straipsnio 10 dalis, 16 straipsnio 4 dalis, Lietuvos Respublikos viešųjų ir privačių interesų derinimo valstybinėje tarnyboje įstatymo 11 straipsnio 2 dalis.

 **3. Galimos teigiamos ir neigiamos pasekmės priėmus siūlomą tarybos sprendimo projektą**. Priimtos priemonės suteiks galimybę išvengti konflikto dėl viešųjų ir privačių interesų derinimo.

 **4. Priemonės sprendimui įgyvendinti**

 **5. Lėšų poreikis ir jų šaltiniai (prireikus skaičiavimai ir išlaidų sąmatos)** nėra.

 **6. Vykdytojai, įvykdymo terminai.** Sprendimą vykdys administracijos direktorius

Parengė

Bendrojo skyriaus vedėja

Irena Sabaliauskienė